

**Παρούσα η ηγεσία του ΚΟΑ στο Πανευρωπαϊκό**

**Πρωτάθλημα Καράτε U16, U18, U21**

Ο Πρόεδρος του Κυπριακού Οργανισμού Αθλητισμού Ανδρέας Μιχαηλίδης, ο Αντιπρόεδρος Κωστάκης Κουκκουλλής και τα μέλη ΔΣ Ανδρόνικος Ανδρονίκου παρευρέθηκαν στην τελετή έναρξης του Πανευρωπαϊκού Πρωταθλήματος Καράτε U16, U18, U21 που φιλοξένησε η Κύπρος 3-5 Φεβρουαρίου 2023 στο «Κίτιον» της Λάρνακας.

Στον χαιρετισμό του στην τελετή έναρξης της διοργάνωσης, ο Ανδρέας Μιχαηλίδης στάθηκε στα πολλαπλά οφέλη που αποκομίζει η Κύπρος από την ανάληψη ενός τόσο σημαντικού τουρνουά και συνεχάρη την Κυπριακή Ομοσπονδία Καράτε, τον Πρόεδρο της Ανδρέα Βασιλείου και τους συνεργάτες του για την επιτυχία τους να τους ανατεθεί αυτή η διοργάνωση. «Ο Κυπριακός Οργανισμός Αθλητισμού στηρίζει και ενθαρρύνει τέτοιες πρωτοβουλίες που λειτουργούν ως αδιαμφισβήτητος πρεσβευτής της Κύπρου στο εξωτερικό», είπε.

Στη συνέντευξη Τύπου πριν την έναρξη του τουρνουά ο Κωστάκης Κουκκουλλής σημείωσε: «Είμαστε περήφανοι που η Ευρωπαϊκή Ομοσπονδία Καράτε μάς ανέθεσε αυτή τη διοργάνωση, γιατί σ’ αυτή την απόφαση αντικατοπτρίζεται η εμπιστοσύνη της στην Κυπριακή Ομοσπονδία Καράτε».